# Μαίρη Πόππινς (ταινία)

| Μαίρη Πόπινς *Mary Poppins* |
| --- |
|  |
| Σκηνοθεσία | Ρόμπερτ Στίβενσον |
| Παραγωγή | Ουώλτ Ντίσνεϋ |
| Σενάριο | Μπιλ Ουόλς Ντον ΝταΓκράντι |
| Ιστορία | της Πάμελα Λύντον Τράβερς |
| Βασισμένο σε | Μαίρη Πόππινς |
| Πρωταγωνιστές | Τζούλι Άντριους Ντικ Βαν Ντάικ Ντέιβιντ Τόμλινσον Γκλίνις Τζονς |
| Ηθοποιοί φωνής | Άλαν Νάπιερ, Ντάλας ΜακΚίνον, Daws Butler, Γκίνι Τάιλερ, Τζ. Πατ Ο'Μάλι, Μάρνι Νίξον και Θερλ Ρέιβονζκροφτ |
| Μουσική | Ρίτσαρντ Σέρμαν Ρόμπερτ Σέρμαν |
| Φωτογραφία | Έντουαρντ Κόλμαν |
| Μοντάζ | Κόττον Γουόρμπατον |
| Ενδυματολόγος | Τόνι Ουόλτον, Bill Thomas, Chuck Keehne και Gertrude Casey |
| Εταιρεία παραγωγής | Walt Disney Pictures |
| Διανομή | Buena Vista Pictures Distribution |
| Πρώτη προβολή | 27 Αυγούστου 1964 |
| Διάρκεια | 139΄ |
| Προέλευση | Ηνωμένες Πολιτείες |
| Γλώσσα | Αγγλική |
| Ακαθάριστα έσοδα | $102.3 εκατομμύρια |
| Βραβεύσεις | Όσκαρ Α΄ Γυναικείου Ρόλου, Όσκαρ καλύτερου μοντάζ, Όσκαρ Καλύτερης Πρωτότυπης Μουσικής, Όσκαρ Καλύτερων Οπτικών Εφέ και Όσκαρ Καλύτερου Πρωτότυπου Τραγουδιού |
|  Σχετικά πολυμέσα |
| δεδομένα () |

Η Τζούλι Άντριους σε σκηνή της ταινίας
Το Μαίρη Πόπινς (αγγλικά Mary Poppins) είναι μιούζικαλ φαντασίας, παραγωγής Γουόλτ Ντίσνεϊ του 1964 και σκηνοθεσίας Ρόμπερτ Στίβενσον. Η ταινία, της οποίας η μουσική και τα τραγούδια γράφτηκαν από τους αδελφούς Σέρμαν, είναι βασισμένη στο ομώνυμο μυθιστόρημα της Πάμελα Λύντον Τράβερς, το οποίο διασκευάστηκε για τη μεγάλη οθόνη από τους Μπιλ Γουόλς και Ντον ΝταΓκράντι. Πρωταγωνίστρια της ταινίας είναι η Τζούλι Άντριους που ερμηνεύει το ρόλο μιας αξιαγάπητης γκουβερνάντας με μαγικές ικανότητες που επισκέπτεται το σπίτι μιας προβληματικής οικογένειας προκειμένου να συνεισφέρει στην βελτίωση της ζωής των μελών της. Η ταινία έλαβε θετικές κριτικές και ήταν υποψήφια για 13 Όσκαρ, μεταξύ των οποίων και για Όσκαρ Καλύτερης Ταινίας και κέρδισε 5 βραβεία, χαρίζοντας το Όσκαρ Α' Γυναικείου Ρόλου στη Τζούλι Άντριους στην πρώτη της κινηματογραφική εμφάνιση. Το 2013 η ταινία επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου ως πολιτιστικά, ιστορικά και αισθητικά σημαντική.

## Πλοκή

Ο Τζορτζ Μπανκς (Ντέιβιντ Τόμλινσον) και η σύζυγός του Γουίνιφρεντ (Γκλίνις Τζονς) είναι και οι δυο πολύ απασχολημένοι με τις προσωπικές τους υποθέσεις, ο κύριος Μπανκς δουλεύει στην τράπεζα και η κυρία Μπανκς συμμετέχει στο κίνημα των σουφραζετών, και δεν έχουν το χρόνο για να φροντίσουν τα παιδιά τους. Έτσι διάφορες γκουβερνάντες αναλαμβάνουν τη φροντίδα των μικρών Μάικλ (Μάθιου Γκάρμπερ) και Τζέιν (Κάρεν Ντότρις), οι οποίες μετά από λίγες μέρες εγκαταλείπουν την οικογένεια εφόσον δεν μπορούν να επιβληθούν στα δυο παιδιά. Η Κέιτι Νάννα (Έλσα Λάντσεστερ) η τελευταία στη σειρά γκουβερνάντα εγκατέλειψε το σπίτι όταν τα δυο παιδιά χάθηκαν στους δρόμους του Λονδίνου για τέταρτη συνεχή φορά μέσα σε μια βδομάδα. Ο Μάικλ και η Τζέιν θέλουν η νέα γκουβερνάντα να είναι εύθυμη, να παίζει μαζί τους και να τους συμπεριφέρεται σαν να ήταν παιδιά της, ενώ ο κύριος Μπανκς επιμένει ότι η αυστηρή γκουβερνάντα είναι η καταλληλότερη και δημοσιεύει αγγελία στο περιοδικό *Time*. Τα δυο παιδιά γράφουν τη δική τους αγγελία προς ανεύρεση μιας καινούριας νταντάς, αλλά ο κύριος Μπανκς τη σκίζει και την πετάει στο τζάκι. Την επόμενη μέρα μια σειρά από γκουβερνάντες βρίσκονται στην είσοδο της οικίας των Μπανκς για να περάσουν από συνέντευξη από τον κύριο Μπανκς και να βρεθεί η κατάλληλη για τα παιδιά του, αλλά ένας δυνατός άνεμος τις παρασέρνει όλες μακριά και τότε κατεβαίνει από τον ουρανό η Μαίρη Πόπινς (Τζούλι Άντριους) και με τη βοήθεια της μαγικής της ομπρέλας προσγειώνεται στην είσοδο της οικίας Μπανκς. Η Πόπινς χειρίζεται αμέσως τον κύριο Μπανκς με τον κατάλληλο τρόπο, λέγοντας του ότι θα μείνει δοκιμαστικά για μια εβδομάδα με την οικογένεια κι έπειτα θα αποφασίσει αν θα δεχτεί τη θέση της γκουβερνάντας. Κατά τη διάρκεια της δοκιμαστικής περιόδου της παραμονής της Πόπινς στο σπίτι των Μπανκς, ανοίγεται μπροστά στα μάτια του Μάικλ και της Τζέιν ένας μαγικός κόσμος γεμάτος χαρά που έχει εκείνους ως πρωταγωνιστές. Στα ονειρεμένα τους ταξίδια έχουν για συντροφιά τους πάντα τη Μαίρη Πόπινς και τον καπνοδοχοκαθαριστή Μπερτ (Ντικ Βαν Ντάικ).

## Πληροφορίες παραγωγής

Η ταινία βασίζεται στο πρώτο μυθιστόρημα της Πάμελα Λύντον Τράβερς με κεντρική ηρωίδα τη Βρετανίδα γκουβερνάντα Μαίρη Πόπινς. Το μυθιστόρημα μετατράπηκε σε μιούζικαλ με κάποιες σεκάνς στις οποίες οι ήρωες περιβάλλονται από κινούμενα σχέδια. Οι αδελφοί Σέρμαν ήταν υπεύθυνοι για τη συγγραφή των τραγουδιών και της μουσικής της ταινίας, ενώ ήταν δική τους η ιδέα της μεταφοράς της χρονικής περιόδου της ταινίας από τα χρόνια του Μεσοπολέμου στην Εδουαρδιανή εποχή. Η Τζούλι Άντριους έκανε το κινηματογραφικό της ντεμπούτο στην ταινία μετά από μια επιτυχημένη θεατρική πορεία έχοντας ερμηνεύσει στο Μπρόντγουεϊ το ρόλο της Ελάιζα Ντούλιτλ στο μιούζικαλ *Ωραία μου κυρία* και της Γκουένιβιρ στο μιούζικαλ *Κάμελοτ*. Το γεγονός ότι ο Τζακ Γουόρνερ προτίμησε να προσλάβει την Όντρεϊ Χέπμπορν για τον πρωταγωνιστικό ρόλο στην κινηματογραφική μεταφορά του *Ωραία μου κυρία* (My Fair Lady), κατέστησε την ηθοποιό διαθέσιμη να δεχτεί την πρόταση του Ντίσνεϊ για να ερμηνεύσει τον ρόλο της Μαίρης Πόπινς.

Ο Ντίσνεϊ προσέλαβε τον Ντικ Βαν Ντάικ για τον ρόλο του Μπερτ, καθώς του άρεσε η δουλειά του ηθοποιού στο *The Dick Van Dyke Show*. Ο Βαν Ντάικ ερμήνευσε επίσης το ρόλο του κύριου Ντόους στην ταινία και παρά το γεγονός ότι όλοι θυμούνται με θαυμασμό την ερμηνεία του, η κόκνεϊ προφορά του ηθοποιού θεωρείται μια από τις χειρότερες στην ιστορία του κινηματογράφου. Σε γκάλοπ που έκανε το περιοδικό *Empire* το 2003 η προφορά του Βαν Ντάικ στην ταινία ήρθε δεύτερη στη λίστα με τις χειρότερες κινηματογραφικές προφορές όλων των εποχών, μετά από ψηφοφορία των αναγνωστών. Ο Βαν Ντάικ υποστηρίζει ότι ο καθηγητής που τον προετοίμαζε για το ρόλο ήταν Ιρλανδός και η κόκνεϊ προφορά του ήταν χειρότερη ακόμα και από τη δική του.

Σύμφωνα με ντοκιμαντέρ του 2004 σχετικό με την 40ή επετειακή έκδοση της ταινίας, ο Γουόλτ Ντίσνεϊ προσπαθούσε επί σειρά 23 ετών να αποσπάσει τα δικαιώματα των διηγημάτων της Π.Λ. Τράβερς, αλλά η συγγραφέας πίστευε ότι η κινηματογραφική μεταφορά των δημιουργιών της θα κατέστρεφε το έργο της και αρνιόταν να υπογράψει. Επιπλέον ο Ντίσνεϊ ήταν γνωστός για την παραγωγή κινουμένων σχεδίων και δεν είχε ακόμα ασχοληθεί με την παραγωγή ταινιών. Ο παραγωγός προσέγγισε επανειλημμένα την Τράβερς για την παραχώρηση των δικαιωμάτων, αλλά η απάντηση της συγγραφέως ήταν πάντα αρνητική. Η Τράβερς ενέδωσε τελικά το 1961, όταν βρέθηκε σε οικονομική ανάγκη, αλλά ζήτησε να της δοθεί έγκριση του σεναρίου. Η ταινία προετοιμαζόταν για δυο χρόνια με την Τράβερς να διαφωνεί σχεδόν στα πάντα με τον σεναριογράφο και τους συνθέτες. Στο τέλος πολλές από τις ενστάσεις της, που αφορούσαν κυρίως τη μουσική και την ύπαρξη κινουμένων σχεδίων στην ταινία, δεν λήφθηκαν υπόψιν καθώς ο Ντίσνεϊ είχε τον τελικό λόγο πάνω στο φιλμ.

Η σχέση του Ντίσνεϊ με την Τράβερς περιγράφεται στη βιογραφία που έγραψε η Βάλερι Λώσον για την Τράβερς με τίτλο *Mary Poppins She Wrote*. Η ταινία του 2013 με τίτλο *Η μαγική ομπρέλα (Saving Mr. Banks)* με πρωταγωνιστές τους Έμμα Τόμσον και Τομ Χανκς πραγματεύεται επίσης τη σχέση των Ντίσνεϊ και Τράβερς.

Το σενάριο παρουσιάζει διαφορές, σε σχέση με το μυθιστόρημα της Τράβερς, σε πολλά σημεία. Στο μυθιστόρημα της Τράβερς τα παιδιά είναι περισσότερα από δυο. Η στάση της Μαίρης Πόπινς απέναντι στα παιδιά είναι λιγότερο ματαιόδοξη και περισσότερο συμπαθής απέναντι τους σε σχέση με το μυθιστόρημα. Ο Μπερτ παρουσιάζει στοιχεία από διαφορετικούς χαρακτήρες που εμφανίζονται στα μυθιστορήματα της Τράβερς, ενώ η συγγραφέας απαίτησε να μην υπάρξει κανένα υπονοούμενο που να δείχνει ότι υπήρξε ερωτική σχέση μεταξύ του Μπερτ και της Πόπινς.

Η Τζούλι Άντριους δάνεισε τη φωνή της ντουμπλάροντας τον κοκκινολαίμη κατά την εκτέλεση του τραγουδιού *A Spoonful of Sugar* και έναν από τους άνδρες τραγουδιστές κατά την εκτέλεση του *Supercalifragilisticexpialidocious*. Ο Ντέιβιντ Τόμλινσον ερμήνευσε τον κύριο Μπανκς και δάνεισε τη φωνή του στη μαγική ομπρέλα της Πόπινς. Κατά την εκτέλεση του τραγουδιού *Jolly Holiday* η Μάρνι Νίξον, μια τραγουδίστρια που προσλαμβανόταν συχνά για να ντουμπλάρει ηθοποιούς που δεν είχαν καλές φωνές σε ταινίες μιούζικαλ, δάνεισε τη φωνή της στις τρεις χήνες που συμμετέχουν στο τραγούδι. Η Νίξον αργότερα επρόκειτο να ντουμπλάρει την Όντρεϊ Χέπμπορν στο *Ωραία μου κυρία* και να ενσαρκώσει μια από τις καλόγριες στην ταινία *Η μελωδία της ευτυχίας* (The Sound of Music).

## Εμπορικότητα

Η *Μαίρη Πόπινς* ήταν η εμπορικότερη ταινία για το 1965 έχοντας καθαρό κέρδος 28.5 εκατομμυρίων δολαρίων (είχε ως προϋπολογισμό 6 εκατομμύρια δολάρια). Δεύτερο σε εμπορικότητα ήρθε το δεύτερο μιούζικαλ με πρωταγωνίστρια την Άντριους *Η μελωδία της ευτυχίας* (The Sound of Music) (το οποίο επρόκειτο να γίνει η εμπορικότερη ταινία της δεκαετίας του '60) και τρίτο η τρίτη ταινία της σειράς Τζέιμς Μποντ *Πράκτωρ 007 εναντίον Χρυσοδάκτυλου* (Goldfinger). Η ταινία επαναπροβλήθηκε το 1973 και απέφερε 9 εκατομμύρια δολάρια επιπλέον σε εισπράξεις.

## Υποδοχή

Η ταινία έλαβε διθυραμβικές κριτικές μετά την προβολή της, ενώ η ιστοσελίδα των κριτικών Rotten Tomatoes της δίνει βαθμολογία 98%.

Το περιοδικό *Variety* επαίνεσε τις μουσικοχορευτικές σκηνές της ταινίας, ειδικά εκείνες με τη Τζούλι Άντριους και τον Ντικ Βαν Ντάικ και η κριτική στο περιοδικό *Time* έγραφε: *Τα σκηνικά είναι πολυτελή, τα τραγούδια σε απογειώνουν, το σενάριο είναι ευφυές και παράλληλα συναισθηματικό. Όλα αυτά τα στοιχεία σε συνδυασμό με το καστ αγγίζουν την τελειότητα*.

Ο κριτικός κινηματογράφου σχολίασε την επιρροή της *Μαίρη Πόπινς* το 2011 λέγοντας: *Ο Ντίσνεϊ ήταν πρωτοποριακός στο να συνδυάζει τα κινούμενα σχέδια με τους ηθοποιούς προκαλώντας την τέρψη στους θεατές μικρούς και μεγάλους. Η* Μαίρη Πόπινς *ήταν ακρογωνιαίος λίθος για την εταιρία του, παρά το γεγονός ότι η υπόθεση είναι τετριμμένη. Η επιτήδευση και ευρηματικότητα καθιστούν την ταινία ξεχωριστή.*

## Βραβεία

Όταν ο Τζακ Γουόρνερ αρνήθηκε να προσλάβει την Τζούλι Άντριους για το ρόλο της Ελάιζα Ντούλιτλ στον οποίο η ηθοποιός είχε διαπρέψει στο Μπρόντγουεϊ, ο Τύπος της εποχής προσπάθησε να δημιουργήσει κόντρα μεταξύ της ηθοποιού και της Όντρεϊ Χέπμπορν που ανέλαβε το ρόλο. Η δικαιολογία του Γουόρνερ ήταν ότι η Άντριους δεν ήταν εμπορικό όνομα και γι' αυτό δεν μπορούσε να της εμπιστευτεί το ρόλο. Έπειτα η ταινία έγινε η εμπορικότερη της χρονιάς και χάρισε στην Άντριους τη Χρυσή Σφαίρα Καλύτερης Γυναικείας Ερμηνείας σε Κωμωδία ή Μιούζικαλ και η Άντριους είπε στον ευχαριστήριο λόγο της: *Σας ευχαριστώ για αυτή τη μεγάλη τιμή. Πρόκειται για ένα υπέροχο ενθύμιο μιας πολύ...πολύ ευτυχισμένης στιγμής. Και για να κλείσω οι ευχές μου για έναν άνθρωπο που παρήγαγε μια υπέροχη ταινία και που είναι υπεύθυνος για αυτή μου την τιμή. Τον κύριο Τζακ Γουόρνερ*. Όταν ανακοινώθηκαν οι υποψηφιότητες για τα Όσκαρ η Χέπμπορν δεν συμπεριελήφθη στη λίστα με τις υποψήφιες για το Όσκαρ Α' Γυναικείου Ρόλου. Η *Μαίρη Πόπινς* έλαβε 13 υποψηφιότητες για Όσκαρ και κέρδισε 5, μεταξύ και των οποίων και Όσκαρ Α' Γυναικείου Ρόλου για τη Τζούλι Άντριους. Η Άντριους όπως και η Χέπμπορν παρουσιάστηκε ντυμένη στα λευκά για να παραλάβει το βραβείο της και για να ευχαριστήσει τους Αμερικανούς για τη φιλοξενία τους.

Βραβεία Ακαδημίας Κινηματογράφου (Όσκαρ)

**Βραβεία: Α' Γυναικείου Ρόλου – Τζούλι Άντριους
* Πρωτότυπου Τραγουδιού – Chim Chim Cher-ee των Ρίτσαρντ Μ. Σέρμαν & Ρόμπερτ Σέρμαν
* Μουσικής Επιμέλειας - Ρίτσαρντ Μ. Σέρμαν & Ρόμπερτ Σέρμαν
* Μοντάζ – Κόττον Γουορτμπέρτον
* Οπτικών Εφέ - Πίτερ Έλενσό, Γιουστάς Λάισετ και Χάμιλτον Λάσκε

**Υποψηφιότητες: Καλύτερης Ταινίας – Γουόλτ Ντίσνεϊ & Μπιλ Γουόλς
* Σκηνοθεσίας – Ρόμπερτ Στίβενσον
* Διασκευασμένου Σεναρίου - Ντον ΝταΓκράντι και Μπιλ Γουόλς
* Έγχρωμης Φωτογραφίας – Έντουαρντ Κόλμαν
* Ήχου - Ρόμπερτ Ο. Κουκ
* Κουστουμιών - Τόνι Γουόλτον
* Καλλιτεχνικής επιμέλειας (σκηνικών) - Κάρολ Κλαρκ, Γουίλιαμ Χ. Τάντκε, Εμίλ Κιουρί & Χαλ Γκάουσμαν
* Μουσικής εκτέλεσης - Έρβιν Κόουσταλ

## Διαχρονικότητα

Το Αμερικανικό Ινστιτούτο Κινηματογράφου συμπεριέλαβε την ταινία σε δυο λίστες. Έλαβε την 6η θέση στη λίστα με τα 10 καλύτερα μιούζικαλ όλων των εποχών και το τραγούδι *Supercalifragilisticexpialidocious* (Υπερφύσισσπάστιγκούτσιγούτσικαλιρίο) έλαβε την 36η θέση στη λίστα *AFI 100 Χρόνια... 100 Τραγούδια* (Λίστα με τα 100 καλύτερα κινηματογραφικά τραγούδια όλων των εποχών).

## Παραπομπές

## Εξωτερικοί σύνδεσμοι

* Μαίρη Πόππινς στην IMDb (Αγγλικά)

* Μαίρη Πόππινς στη Cinémathèque Française (Γαλλικά)

* Μαίρη Πόππινς στο MyMovies.it (Ιταλικά)

* Μαίρη Πόππινς στο AllMovie (Αγγλικά)

* Μαίρη Πόππινς στο Rotten Tomatoes (Αγγλικά)

* Μαίρη Πόππινς στο Metacritic (Αγγλικά)

* Μαίρη Πόππινς στο Box Office Mojo (Αγγλικά)

* Μαίρη Πόππινς στο TCMDB (Αγγλικά)